 NA MWANDISHI WETU WAANDISHI wa habari wameitaka serikali kujitokeza wazi kueleza msimamo wake kuhusu uhuru wa vyombo vya habari, baada ya baadhi ya viongozi kutamka na kuchapisha kauli zinazodunisha wanahabari. Wakiongozwa na Rais wa Kenya Editors Guild Bi Zubeidah Kananu, wanahabari wamesema baadhi ya viongozi kwenye serikali ya Kenya Kwanza wanaharibu mazingira ya uanahabari nchini huku pia wakiiletea Kenya aibu katika safu ya jamii ya kimataifa. “Kenya imerudi hatua kadhaa nyuma kwa uhuru wa vyombo vya habari. Mwaka 2022 Kenya ilikuwa nambari 69 kati ya 200 lakini sasa inaorodheshwa 116 kati ya 200,” amesema Bi Kananu. Amesema vyombo vya habari vinapitia changamoto na serikali badala ya kutoa vitisho inafaa kuketi chini na wasimamizi wa vyombo vya habari ili kusaidia. “Wanaohisi kukerwa na waandishi wa habari waripoti kwa Tume ya Malalamishi kuhusu Vyombo vya Habari au waelekee mahakamani,” amesema Bi Kananu. Naye Katibu Mkuu wa Muungano wa Wanahabari (KUJ) Eric Oduor ameitaka serikali ya Kenya Kwanza ikiongozwa na Rais William Ruto, iwape Wakenya maelezo kuhusu maswala muhimu ambayo yaliangaziwa na vyombo vya habari. “Tunataka kujua hatua zilizochukuliwa baada ya vyombo vya habari kufichua sakata ya sukari ya sumu. Aidha, mbolea ya ruzuku ilitolewa ila watu wenye uwezo serikalini ndio waliinunua na wakaanza kuuzia wakulima kwa bei ghali,” amesema Bw Oduor. Vile vile amezungumzia ile sakata ya neti zilizotibiwa za kuzuia mbu ambayo imekumba Mamlaka ya Usambazaji wa Dawa Nchini (Kemsa). “Pia wagonjwa wanaotegemea kadi za Bima ya Afya Nchini (NHIF) wamekuwa wakifukuzwa na baadhi ya hospitali. Ni kitu gani kinaendelea?” ameuliza. Aidha Bw Oduor ameitaka serikali na viongozi kwa ujumla kukoma kuvitisha vyombo vya habari na kusema watavinyima biashara ya matangazo. “Pesa zinazotumiwa ni kodi ya mlipaushuru,” amesema huku akiongeza kwamba Wakenya wanahitaji majibu kuhusu vifo vya watu msituni Shakahola. “Wapo maafisa waliolala kazini ndipo watu wengi wakaaga dunia. Tunataka kujua uchunguzi umefika wapi,” akasema. Pia amesema waandishi walivamiwa wakati wa maandamano ya Azimio La Umoja-One Kenya ila hakuna chochote ambacho serikali imefanya. Haya yanajiri baada ya Waziri wa Biashara na Viwanda Moses Kuria kuchapisha kwenye ukurasa wa Twitter maneno machafu dhidi ya wanahabari wa Nation Media Group (NMG). You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  